《沧洲歌》
明代·梁济平

嶙峋海上青芙蓉，白云翠霭浮空濛。野桥断岸问津处，松根潇洒苍苔封。

郊原霏露湿芳草，烨烨紫芝春未老。洲中结屋岁月长，江边放棹风光好。

个中自是神仙宅，岂比蓬莱杳无迹。云汉低垂缥缈连，银河倒挂三千尺。

长江滔滔飞弱流，携琴几度来追游。昔年曾作溪山侣，跨鹤飞上青云头。

作者简介：梁济平，顺德人。明太祖洪武二十六年（一三九三）解元，授福州府教授。著《淡轩集》。事见清康熙《顺德县志》卷五。